32006R1547
L 286/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1547/2006 НА КОМИСИЯТА
от 13 октомври 2006 година
за определяне на подробни правила за прилагане на Регламент (ЕИО) № 2204/90 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2204/90 на Съвета от 24 юли 1990 г. за определяне на допълнителни общи правила относно общата организация на пазара на мляко и млечни продукти по отношение на сирената (1), и по-специално член 1, втора алинея, член 3, параграф 3, втора алинея и член 5 от него,
като има предвид, че:
(1)
Регламент (ЕИО) № 2742/90 на Комисията от 26 септември 1990 г. относно определяне на подробни правила за прилагане на Регламент (ЕИО) № 2204/90 на Съвета (2) бе съществено изменян неколкоратно (3). С оглед постигането на яснота и рационалност е уместно посоченият регламент да бъде кодифициран.
(2)
Член 1, първи параграф от Регламент (ЕИО) № 2204/90 изисква използването на казеини и казеинати при производството на сирена да подлежи на предварително разрешение. Необходимо е да се уточнят практическите условия и реда за издаването на посочените разрешения, като се вземат предвид изискванията по отношение на проверките на предприятията. Уместно е по-специално да се предвиди ограничен период на валидност на разрешенията, за да се позволи на държавите-членки да санкционират неспазването на общностните разпоредби.
(3)
Член 1, втори параграф от Регламент (ЕИО) № 2204/90 предвижда, че трябва да се определят максималните проценти на внасяне на казеини и казеинати в сирената въз основа на обективни критерии, установени при отчитане на това, което е необходимо в технологично отношение. Необходимо е посочените проценти да бъдат определени по-специално на базата на сведения, осигурени от държавите-членки. С цел улесняване на проверките по спазването на тази разпоредба е уместно тези проценти да се прилагат общо, а не за отделни продукти.
(4)
Член 3, параграф 1 от Регламент (ЕИО) № 2204/90 задължава държавите-членки да въведат режим на административни и физически проверки. Необходимо е да се укажат условията, на които тези проверки трябва да отговарят, по-специално по отношение на тяхната честота.
(5)
Член 3, параграф 3 от Регламент (ЕИО) № 2204/90 предвижда, че в случай на използване на казеини и казеинати без разрешение, се дължи, за всеки 100 килограма, сума, равна на 110 % от разликата в стойността на обезмасленото мляко, необходимо за производството на 100 килограма казеини и казеинати, произтичаща в резултат, от една страна, на пазарната цена на обезмасленото мляко на прах и, от друга страна, на пазарната цена на казеините и казеинатите. Необходимо е посочената сума да бъде определена, като се вземат предвид цените, констатирани на пазарите през определен референтен период.
(6)
Мерките, предвидени в настоящия регламент, са в съответствие със становището на Управителния комитет по млякото и млечните продукти,
ПРИЕ НАСТОЯЩИЯ РЕГЛАМЕНТ:
Член 1
1. Разрешенията, посочени в член 1 от Регламент (ЕИО) № 2204/90, се издават за дванадесет месеца по искане на заинтересованите лица, при условие че те предварително писмено се ангажират да съблюдават и да се подчиняват на разпоредбите на член 3, параграф 1, букви а) и б), от една страна, и буква в) от друга, от посочения регламент.
2. Разрешенията се дават с пореден номер по предприятия или, ако е необходимо, за всяка производствена единица.
3. Разрешението може да обхване, на базата на искането на заинтересованото лице, един или повече вида сирене.
Член 2
1. Максималните проценти на влагане, посочени в член 1, втори параграф от Регламент (ЕИО) № 2204/90, са включени в приложение I към настоящия регламент. Те се прилагат спрямо теглото на продукцията от видовете сирене, посочени в това приложение, произведена от съответното предприятие или производствена единица за шестмесечен период.
2. Списъкът на продуктите, фигуриращи в приложение I, както и максималните проценти, отнасящи се за тях, се изменят въз основа на мотивирани искания, обосноваващи технологичната необходимост от добавяне на казеини или казеинати.
Член 3
1. Отчетността за стоковата наличност, посочена в член 3, параграф 1, буква б) от Регламент (ЕИО) № 2204/90, включва информацията относно, по-специално, произхода, състава и количеството на суровините, вложени в производството на сирената. Държавите-членки могат да изискат вземането на проби с цел проверяване на посочената информация. Държавите-членки следят за спазването на поверителността на събраната от предприятията информация.
2. Проверките, предвидени в член 3, параграф 1, буква в) от Регламент (ЕИО) № 2204/90, трябва да отговарят на следните условия:
а)
минимум 30 % от предприятията, които имат разрешения, се проверяват на всяко тримесечие;
б)
всяко предприятие, което има разрешение, се проверява поне веднъж годишно, а предприятията, произвеждащи повече от 300 тона сирене годишно, се проверяват минимум два пъти.
3. Държавите-членки уведомяват Комисията за случаите, когато казеини и/или казеинати са били използвани или без да са спазени разрешените проценти, или при липсата на разрешения, в едномесечен срок, считано от констатирането на нарушението.
Член 4
1. Дължимата сума в съответствие с член 3, параграф 3 от Регламент (ЕИО) № 2204/90 е равна на 22,00 EUR за 100 килограма казеини и/или казеинати.
2. Така събраните суми се плащат на органите или службите платци и те ги насочват за намаляване на разходите, финансирани от секция „Гарантиране“ на Европейския фонд за ориентиране и гарантиране на земеделието.
Член 5
Освен уведомленията по силата на член 3, параграф 2 от Регламент (ЕИО) № 2204/90 държавите-членки съобщават на Комисията преди края на всяко тримесечие следната информация за предходното тримесечие:
а)
броя на издадените и/или отнетите разрешения;
б)
количествата казеини и казеинати, декларирани съгласно тези разрешения, разпределени според различните видове сирене.
Член 6
Регламент (ЕИО) № 2742/90 се отменя.
Позоваванията на отменения регламент се считат за позовавания на настоящия регламент и се четат съгласно таблицата за съответствие в приложение III.
Член 7
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 октомври 2006 година.